ยูโอบี4เดือนโต8.12%
สินทรัพย์ขยายตัวทั้ง3ธุรกิจปัดฝุ่นกองเดิมทำตลาดใหม่
14 พ.ค. 2555

สินทรัพย์ขยายตัวทั้ง3ธุรกิจปัดฝุ่นกองเดิมทำตลาดใหม่
บลจ.ยูโอบีเผย 4 เดือนสินทรัพย์ขยายตัว 8.12% คาดทั้งปีโต 15-20% เหนืออุตสาหกรรมเน้นทำตลาดกองทุนเดิมผลงานแจ่ม
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า ช่วง 4 เดือนแรกของปีนี้สินทรัพย์สุทธิภายใต้การบริหารของบริษัท (เอยูเอ็ม) เพิ่มขึ้น 8.12% จากสิ้นปีที่ผ่านมาอยู่ที่ 65,744.54 ล้านบาท มาแตะ 71,080.52 ล้านบาทและคาดว่าทั้งปีจะเติบโตประมาณ 1520% สูงกว่าอุตสาหกรรม
ธุรกิจกองทุนรวมมีสินทรัพย์ 52,474.94 ล้านบาท เพิ่มขึ้น 4.18% ธุรกิจกองทุนสำรองเลี้ยงชีพสินทรัพย์ 9,688.80 ล้านบาท เพิ่มขึ้น 5.06% ธุรกิจกองทุนส่วนบุคคลสินทรัพย์ 6,069.45 ล้านบาท เพิ่มขึ้น 8.48% ส่วนกองทุนอสังหาริมทรัพย์มีสินทรัพย์ 2,847.33 ล้านบาท เพิ่มขึ้น 410.59% จากการออกกองทุนใหม่และครึ่งปีหลังจะออกอีก 1 กองทุน
“นักลงทุนยังสนใจเข้ามาลงทุนในกองทุนตราสารตลาดเงิน (มันนี่ มาร์เก็ต) ต่อเนื่อง ทั้งกองทุนเปิดยูโอบีชัวร์เดลี (UOBSD) และกองทุนเปิดยูโอบี อินคัม เดลี (UOBID) ซึ่งตั้งแต่ต้นปีผลตอบแทนเฉลี่ย 2.71% และ 2.94% ต่อปี ตามลำดับ ผลงานติดกลุ่มบนของอุตสาหกรรม รวมถึงออกกองทุนตราสารหนี้ประเภทเทอมฟันด์ทุกสัปดาห์” นายวนา กล่าว
นอกจากนั้น หลังจากสถาบันคุ้มครองเงินฝากจะลดการคุ้มครองเหลือ 1 ล้านบาท หลังวันที่ 11 ส.ค. 2555 เป็นต้นไปนี้ คาดว่าจะทำให้เงินฝากบางส่วนไหลเข้ามาลงทุนในกองทุนมันนี่มาร์เก็ตและตราสารหนี้มากขึ้น เห็นได้จากการเติบโตของกองทุน UOBID ซึ่งตั้งมา 1 ปีจากขนาด 500 ล้านบาท เพิ่มขึ้นมาเป็น 1.7 หมื่นล้านบาท
ปัจจุบันพฤติกรรมของนักลงทุนไทยกล้ารับความเสี่ยงได้เพิ่มขึ้น กองทุนตราสารหนี้ก็กระจายการลงทุน โดยผสมตราสารหนี้ต่างประเทศเพื่อเพิ่มโอกาสรับผลตอบแทนสูงขึ้น ในปีนี้จึงไม่เน้นออกกองทุนใหม่มากนัก จะเน้นทำการตลาดในกองทุนเดิม
กองทุนหุ้นจะนำกองทุนเปิดยูโอบี สมาร์ท ดิวิเดนด์โฟกัส อิควิตี้ ฟันด์ (UOBSDF) มาทำตลาด เพราะเหมาะกับภาวะตลาดหุ้นที่คาดว่าจะผันผวนในไตรมาส 2 และ 3 นี้จากหนี้ยุโรป โดยกองทุนเน้นหุ้นที่จ่ายปันผลสูงกว่าค่าเฉลี่ยของอุตสาหกรรม และปีนี้ให้ผลตอบแทนถึง 28.09% 
สำหรับกองทุนส่วนบุคคลยังเน้นฐานลูกค้าบุคคลรายใหญ่เป็นหลัก ส่วนกองทุนสำรองเลี้ยงชีพใช้กลยุทธ์เน้นลูกค้าเก่าแนะนำลูกค้าใหม่